V. Veteška, podpredseda NR SR: (2003-12-10):
Zs. Komlósy, poslanec: Vážený pán podpredseda Národnej rady, vážený pán podpredseda vlády, ministrov nevidím ani jedného, á, tam je pán minister Kaník. Vážené kolegyne, kolegovia, milí hostia, moje vystúpenia a pozmeňujúce návrhy smerujú k zabezpečeniu finančných prostriedkov na dostavbu Nemocnice s poliklinikou v Rimavskej Sobote. Táto nemocnica v Rimavskej Sobote je po nemalých investíciách, ktoré činia približne 500 miliónov korún. Je v závere stavebného ukončenia novej nemocnice a zrejme nedopatrením sa nenachádza medzi plánovanými kapitálovými investíciami na rok 2004. Na rok 2004 v dlhodobom plánovaní dostavby tejto nemocnice boli pre Rimavskú Sobotu plánované kapitálové investície vo výške 60 miliónov korún, ktoré by umožnili v roku 2004 úplné stavebné ukončenie bloku B, takzvaného diagnostického centra, a jeho odovzdanie do užívania. Podmienkou definitívneho prevádzkovania už odovzdaného bloku A, kde je umiestnené detské a gynekologické oddelenie, je ukončenie bloku B a ostatných stavebných a prevádzkových súborov. V prípade neukončenia bloku B, teda v prípade, ak táto nemocnica v roku 2004 nedostane potrebné financie na dokončenie stavby, bude potrebné pozastaviť aj prevádzku bloku A, ktorá je v dnešných dňoch v dočasnom užívaní. Vzhľadom na to, že ide o vysoké štádium rozostavanosti, vyše 90 %, je veľká šanca na to, aby sa táto stavba v roku 2004 ukončila, ak budú schválené kapitálové výdavky na toto ukončenie. Nepridelenie uvedených finančných prostriedkov pre nemocnicu je likvidujúce a ohrozí ju aj zdravotnú starostlivosť pre celý náš región, približne 120 000 ľudí z okresov Rimavská Sobota a Revúca. Doposiaľ užívané prevádzkové objekty sú v havarijnom stave a vzhľadom na to, že boli prisľúbené tieto investície do novej nemocnice na dostavbu bloku A a dostavbu bloku B, neboli do starých objektov nemocnice investované žiadne peniaze. Tieto chátrajú a sú v havarijnom stave a ak nebude dostavaný ani tento blok B, nemôže byť užívaná ani tá nová časť, ktorá je už skoro dokončená, ale nie je schopná prevádzky a teda je ohrozené celkové fungovanie nemocnice v Rimavskej Sobote. Región je jeden z najzaostalejších na Slovensku a jeho nedofinancovanie je pozostatok minulého obdobia, ale teraz, keď sme v závere realizácie novej nemocnice, bolo by nespravodlivé neprideliť financie na stavebné dokončenie. Budem mať dva pozmeňujúce návrhy. Jeden, ten prvý pozmeňujúci návrh, rešpektuje v určitom zmysle návrh, ktorý je v spoločnej správe k návrhu štátneho rozpočtu a koriguje ho v rámci zabezpečenia tých finančných potrieb na dostavbu Nemocnice s poliklinikou v Rimavskej Sobote. Prečítam tento pozmeňujúci návrh. V prílohe č. 7 k návrhu zákona o štátnom rozpočte na rok 2004, účelové prostriedky rozpočtových kapitol na rok 2004 v kapitole súhrnný finančný vzťah k obciam a vyšším územným celkom sa dopĺňa nasledovný text: Dotácia na zdravotníctvo, kapitálové výdavky pre Vyšší územný celok Žilina 72 124 000 Sk. Dotácie na zdravotníctvo, kapitálové výdavky pre VÚC Banská Bystrica 66 120 000 Sk, z toho pre NsP Rimavská Sobota 40 miliónov korún. Dotácia na zdravotníctvo, kapitálové výdavky pre VÚC Prešov 100 216 000. Dotácia na zdravotníctvo, kapitálové výdavky pre VÚC Košice 74 286 000, z toho pre NsP Michalovce 40 miliónov. Uvedené zmeny je potrebné, samozrejme, premietnuť do sumárnych údajov v účelových prostriedkoch štátneho rozpočtu. Tento prvý návrh, tak ako som uviedol, je alternatívou toho návrhu, ktorý je v spoločnej správe v časti IV D pod bodom 6. Chcem upozorniť, že hoci požiadavka na dokončenie tejto stavby zo strany vedenia nemocnice je 60 miliónov, to, čo bolo sľúbené, vo svojom tomto návrhu požadujem 40 miliónov a uvedomujem si, že beriem financie aj z iných vyšších územných celkov, aby sa mohli zabezpečiť tieto financie pre Rimavskú Sobotu, a vyvolám určite nevôľu poslancov z dotknutých krajov, ale v rámci spravodlivého rozdelenia financií aj vzhľadom na najvyššiu rozostavanosť z mojich dostupných informácií, práve Rimavská Sobota má najvyššiu rozostavanosť a je tu reálna šanca na dokončenie stavebnej časti a sprevádzkovanie celej nemocnice, chcem apelovať ja na poslancov tých dotknutých krajov, aby podporili môj návrh a v spoločnej správe ten bod 6 v časti IV D aby neschválili. Chcem ešte uviesť a zdôrazniť práve to, že je ohrozené celé fungovanie tejto nemocnice a vzhľadom na to, že región Rimavskej Soboty a Revúcej je naozaj jeden z najzaostalejších častí Slovenska, kde je dlhodobo najvyššia miera nezamestnanosti, najnižšie priemerné mzdy, skoro žiadne investície do hospodárstva a ďalšie problémy a z tohto regiónu budeme nútiť, ak neschválime tieto financie na dostavbu, budeme nútiť ľudí, aby chodili do vzdialenejších miest a pre veľkú väčšinu ľudí z tohto regiónu sa stane zdravotná starostlivosť veľmi ťažko dostupná. Druhý pozmeňujúci návrh je nezávislý od prijatých pozmeňujúcich návrhov zo spoločnej správy alebo iných podaných ďalších pozmeňujúcich návrhov, kde nešpecifikujem práve zdroje, sú len vyčlenené finančné prostriedky na dostavbu vo výške 50 miliónov. Priznám sa, že je to riešenie, ktoré... Potom bude úlohou ministra financií a ministra zdravotníctva, aby pri rozdeľovaní kapitálových výdavkov na jednotlivé VÚC zohľadnili túto požiadavku, ale je to elegantné riešenie aj z toho hľadiska, že minister zdravotníctva a minister financií vie v účinnosti, vedia si najlepšie podľa ďalších informácií zhodnotiť stav jednotlivých nedokončených nemocníc a možnosť alebo efektívnosť vynaložených finančných prostriedkov na jednotlivé stavby. A potom môžu zohľadniť pri rozdelení dotácií na zdravotníctvo do jednotlivých VÚC túto požiadavku. Druhý pozmeňujúci návrh znie. V prílohe č. 7 k návrhu zákona o štátnom rozpočte na rok 2004 účelové prostriedky rozpočtových kapitol na rok 2004 v kapitole súhrnný finančný vzťah k obciam a vyšším územným celkom sa dopĺňa nasledovný text: Dotácia na zdravotníctvo, kapitálové výdavky pre VÚC Banská Bystrica 76 120 000, z toho pre NsP Rimavská Sobota 50 miliónov. Uvedené zmeny je potrebné aj tu premietnuť do sumárnych údajov účelových prostriedkov štátneho rozpočtu. V tej spoločnej správe na konci je uvedené, ako budeme hlasovať, okrem tých požiadaviek, ktoré vzniesli páni poslanci, pani poslankyne v rozprave. Je tam vyňatý na osobitné hlasovanie aj ten dotknutý bod. Ešte raz chcem apelovať na všetkých poslancov, aby zohľadnili naozaj vysokú mieru rozostavanosti, požiadavky vedenia nemocnice a celkového stavu v regióne, aby podporili môj návrh. To znamená, aby nepodporili bod 6 z časti 4d v spoločnej správe, ale podporili návrh, ktorý som predložil ako číslo 1. Ak neprejde tento návrh, je ešte možné podporiť túto dostavbu tejto nemocnice schválením môjho návrhu číslo 2. Ďakujem pekne za porozumenie a vašu pozornosť. Pánovi spravodajcovi odovzdávam pozmeňujúce návrhy.